b'\n_START_ARTICLE_\nGolden Retriever\n_START_PARAGRAPH_\nGolden Retriever este o ras\xc4\x83 de c\xc3\xa2ini de v\xc3\xa2n\xc4\x83toare populari \xc3\xaen Sco\xc8\x9bia. Golden Retrieverii au nimerit \xc3\xaen mod consecvent \xc3\xaen v\xc3\xa2rful listei celor mai \xc3\xaendr\xc4\x83gi\xc8\x9bi c\xc3\xa2ini de companie adresa\xc8\x9bi familiei. Adesea, asocia\xc8\x9bi cu copiii \xc8\x99i via\xc8\x9ba suburban\xc4\x83, \xc8\x99i cu dragostea lor fa\xc8\x9b\xc4\x83 de ap\xc4\x83, precum \xc8\x99i cu abilitatea \xc3\xaenn\xc4\x83scut\xc4\x83 de salvatori, de recuperatori, Golden Retriever-ii sunt parteneri \xc8\x99i pentru mersul la v\xc3\xa2n\xc4\x83toare. Golden Retriverul a fost una dintre rasele de top \xc3\xaen anul 2005.\n_START_SECTION_\nIstoric \xc8\x99i origine\n_START_PARAGRAPH_\nPrimele \xc3\xaenscrieri istorice cu privire la c\xc3\xa2inele Golden Retriever dateaz\xc4\x83 de la \xc3\xaenceputul secolului XIX, c\xc3\xa2nd rasa era un c\xc3\xa2ine de v\xc3\xa2n\xc4\x83toare popular \xc3\xaen Sco\xc8\x9bia. Rasa a fost creat\xc4\x83 \xc3\xaen peninsulele britanice, cel mai probabil \xc3\xaen urma \xc3\xaencruci\xc8\x99\xc4\x83rii unui c\xc3\xa2ine retriever cu p\xc4\x83rul lung, bej, cu un Tweed Water Spaniel cu p\xc4\x83r scurt, sau a altor spanieli, setteri ori chiar a Terra Nova-ului cu Bloodhund-ul. Acest c\xc3\xa2ine \xc8\x99i-a f\xc4\x83cut pentru prima dat\xc4\x83 apari\xc8\x9bia \xc3\xaentr-o expozi\xc8\x9bie de c\xc3\xa2ini, Golden Flat-Coat. Ca \xc8\x99i c\xc3\xa2ine de talie mare, robust, rasa a fost apreciat\xc4\x83 pentru abilitatea sa de a v\xc3\xa2na at\xc3\xa2t pe teren, c\xc3\xa2t \xc8\x99i \xc3\xaen ap\xc4\x83. V\xc3\xa2n\xc4\x83torii \xc3\xaei admirau calit\xc4\x83\xc8\x9bile atletice \xc8\x99i s\xc3\xa2rguin\xc8\x9ba, \xc3\xaen timp ce membrii familiilor \xc3\xaei apreciau caracterul prietenos \xc8\x99i tandru ale acestui c\xc3\xa2ine. La sf\xc3\xa2r\xc8\x99itul secolului XIX, Golden Retriever-ul era binecunoscut \xc3\xaen America de Nord \xc8\x99i a fost \xc3\xaenregistrat \xc3\xaen American Kennel Club \xc3\xaen 1925._NEWLINE_De-a lungul anilor c\xc3\xa2inii Golden Retriever au devenit utili \xc8\x99i ca c\xc3\xa2ini-c\xc4\x83l\xc4\x83uz\xc4\x83 pentru orbi, surzi sau alte persoane cu diferite handicapuri datorit\xc4\x83 inteligen\xc8\x9bei, disciplinei \xc8\x99i temperamentului lor echilibrat, precum \xc8\x99i datorit\xc4\x83 abilit\xc4\x83\xc8\x9bii lor de a \xc3\xaen\xc8\x9belege de minune oamenii. Ei sunt antrena\xc8\x9bi \xc8\x99i ca \xc8\x99i c\xc3\xa2ini de terapie pentru a aduce alinarea persoanelor internate \xc3\xaen azile/spitale._NEWLINE_Golden Retriever-ii fac parte din grupa c\xc3\xa2inilor de v\xc3\xa2n\xc4\x83toare sau sportivi \xe2\x80\x9ede agrement\xe2\x80\x9d (AKC). Rasa este recunoscut\xc4\x83 de urm\xc4\x83toarele organiza\xc8\x9bii \xc8\x99i oficii interna\xc8\x9bionale: CKC, FCI, AKC, UKC, KCGB, CKC, ANKC, NKC, NZKC, APRI, ACR.\n_START_SECTION_\nAspect exterior \xc8\x99i dimensiuni\n_START_PARAGRAPH_\nGolden Retriever-ul este un c\xc3\xa2ine de talie medie, robust, bine propor\xc8\x9bionat, cu un cap relativ rotund, mai mult lat dec\xc3\xa2t lung \xc8\x99i ochi \xc3\xaen diferite nuan\xc8\x9be de crem \xc8\x99i auriu, cu gene \xc3\xaenchise la culoare. Botul este conic, dar lat, prev\xc4\x83zut cu un nas de culoare neagr\xc4\x83. Stopul frontal este evident. Urechile acestui c\xc3\xa2ine sunt de dimensiuni medii, triunghiulare \xc8\x99i pendulante, c\xc4\x83z\xc3\xa2nd p\xc3\xa2n\xc4\x83 aproximativ la nivelul f\xc4\x83lcii. G\xc3\xa2tul \xc8\x99i coapsele sunt musculoase. Pieptul este ad\xc3\xa2nc. Coada este lung\xc4\x83, dar niciodat\xc4\x83 r\xc4\x83sucit\xc4\x83, acoperit\xc4\x83 de o blan\xc4\x83 abundent\xc4\x83, care \xc3\xaei d\xc4\x83 aspectul unui steag._NEWLINE_P\xc4\x83rul exterior impermeabil este gros, dens \xc8\x99i moale, de\xc8\x99i nu prea m\xc4\x83t\xc4\x83sos. Puful de blan\xc4\x83 este relativ dens. A\xc8\x99a cum sugereaz\xc4\x83 \xc8\x99i numele rasei, culoarea robei este aurie sau o nuan\xc8\x9b\xc4\x83 apropiat\xc4\x83 de auriu. P\xc4\x83rul mai lung de o nuan\xc8\x9b\xc4\x83 mai deschis\xc4\x83, cunoscut ca \xc8\x99i coam\xc4\x83, este prezent pe fa\xc8\x9ba posterioar\xc4\x83 a membrelor anterioare \xc8\x99i coaps\xc4\x83, abdomen, pe jum\xc4\x83tatea anterioar\xc4\x83 a g\xc3\xa2tului \xc8\x99i pe partea inferioar\xc4\x83 (v\xc3\xa2rful) cozii. Blana ro\xc8\x99cat\xc4\x83 este considerat\xc4\x83 a fi o anomalie._NEWLINE_Golden Retriever-ul adult are o \xc3\xaen\xc4\x83l\xc8\x9bime la greab\xc4\x83n de 56-61 cm la mascul \xc8\x99i 51-56 cm la femel\xc4\x83 \xc8\x99i o greutate de 27-36 kg la mascul \xc8\x99i 25-32 kg la femel\xc4\x83.\n_START_SECTION_\nPersonalitate\n_START_PARAGRAPH_\nGolden Retriever-ul este un companion plin de via\xc8\x9b\xc4\x83 \xc8\x99i afectuos cu o personalitate calin\xc4\x83. Dac\xc4\x83 nu ar fi de talie mare, Golden Retriever-ii ar fi \xe2\x80\x9ec\xc3\xa2ini de poal\xc4\x83\xe2\x80\x9d (lapdog). De\xc8\x99i, \xc3\xaen general, nu este un c\xc3\xa2ine g\xc4\x83l\xc4\x83gios, acest animal de cas\xc4\x83 anun\xc8\x9b\xc4\x83 sosirea vizitatorilor. Foarte u\xc8\x99or de educat \xc8\x99i dresat, Golden Retriever-ul este \xc3\xaentotdeauna r\xc4\x83bd\xc4\x83tor \xc8\x99i gentil cu copiii. Sunt loiali, dr\xc4\x83g\xc4\x83la\xc8\x99i \xc8\x99i doritori de a face mereu pe plac st\xc4\x83p\xc3\xa2nului._NEWLINE_Prietenos cu toat\xc4\x83 lumea, inclusiv cu al\xc8\x9bi c\xc3\xa2ini, Golden Retriever-ul are instincte diminuate de c\xc3\xa2ine de protec\xc8\x9bie. De\xc8\x99i e pu\xc8\x9bin probabil s\xc4\x83 atace, Golden-ul este un c\xc3\xa2ine de paz\xc4\x83 bun, l\xc4\x83tr\xc3\xa2nd sonor \xc3\xaen cazul apropierii vreunui str\xc4\x83in. Acest c\xc3\xa2ine trebuie s\xc4\x83 fie \xc3\xaen permanen\xc8\x9b\xc4\x83 \xc3\xaen centrul aten\xc8\x9biei oamenilor pentru a fi pe deplin fericit. Dac\xc4\x83 este izolat de oameni sau l\xc4\x83sat singur perioade lungi de timp, Golden-ul poate deveni r\xc4\x83ut\xc4\x83cios \xc8\x99i neascult\xc4\x83tor. Pot fi exuberan\xc8\x9bi \xc8\x99i distrug\xc4\x83tori c\xc3\xa2nd se plictisesc. Printre talentele Golden Retriever-ului se numar\xc4\x83: v\xc3\xa2n\xc4\x83toarea, luarea urmei, recuperarea diferitor obiecte, detectarea narcoticelor, \xc3\xaendrumarea persoanelor cu handicap (orbi, surzi etc.), agilitatea \xc8\x99i perspicacitatea. Sunt foarte buni c\xc3\xa2ini \xc3\xaenot\xc4\x83tori.\n_START_SECTION_\nRela\xc8\x9biile cu familia \xc8\x99i casa\n_START_PARAGRAPH_\nGolden Retriever-ul este un excelent c\xc3\xa2ine de companie adresat familiilor cu copii sau alte animale de cas\xc4\x83. Acest c\xc3\xa2ine este o alegere potrivit\xc4\x83 pentru cei care de\xc8\x9bin pentru prima dat\xc4\x83 un animal de companie demonstr\xc3\xa2nd c\xc4\x83 proprietarul este capabil s\xc4\x83 \xc3\xaentre\xc8\x9bin\xc4\x83 un c\xc3\xa2ine de talia \xc8\x99i for\xc8\x9ba sa. Va fi mul\xc8\x9bumit s\xc4\x83 tr\xc4\x83iasc\xc4\x83 \xc3\xaentr-un apartament, dac\xc4\x83 i se va acorda pu\xc8\x9bin timp pentru mi\xc8\x99care. Sunt relativ activi \xc3\xaen interior \xc8\x99i se pot mul\xc8\x9bumi cu cel pu\xc8\x9bin o curte de dimensiuni medii.\n_START_SECTION_\nDresaj\n_START_PARAGRAPH_\nGolden Retreiver-ul este un c\xc3\xa2ine inteligent \xc8\x99i foarte u\xc8\x99or de dresat. \xc3\x8en afar\xc4\x83 de faptul c\xc4\x83 sunt v\xc3\xa2n\xc4\x83tori excelen\xc8\x9bi, aceast\xc4\x83 ras\xc4\x83 a fost antrenat\xc4\x83 pentru a acompania persoanele invalide (c\xc3\xa2ini-c\xc4\x83l\xc4\x83uz\xc4\x83 pentru orbi). Golden Retriever-ii sunt, de asemenea, utiliza\xc8\x9bi pentru detectarea drogurilor \xc8\x99i \xc3\xaen ac\xc8\x9biunile de c\xc4\x83utare \xc8\x99i salvare.\n_START_SECTION_\nAspecte particulare\n_START_PARAGRAPH_\nGolden Retriever-ii care v\xc3\xa2neaz\xc4\x83 pe uscat \xc8\x99i c\xc4\x83rora li se permite s\xc4\x83 \xc3\xaenoate necesit\xc4\x83 o aten\xc8\x9bie special\xc4\x83. Alergarea prin p\xc4\x83dure poate cauza p\xc4\x83trunderea corpurilor str\xc4\x83ine de dimensiuni mici cum ar fi ciulinii sau alte plante sub pleoape sau \xc3\xaen urechi. Suprafa\xc8\x9ba ochiului sau urechea c\xc3\xa2inelui poate deveni iritat\xc4\x83 \xc8\x99i inflamat\xc4\x83._NEWLINE_Golden Retriever-ii trebuie, de asemenea, s\xc4\x83 beneficieze de un periat regulat cu o perie din p\xc4\x83r de porc, o dat\xc4\x83 pe zi dac\xc4\x83 este posibil, acord\xc3\xa2nd o aten\xc8\x9bie deosebit\xc4\x83 pufului profund, des. Perierea contribuie la men\xc8\x9binerea unei bl\xc4\x83ni s\xc4\x83n\xc4\x83toase \xc8\x99i lucioase a c\xc3\xa2inelui \xc8\x99i la diminuarea c\xc4\x83derii p\xc4\x83rului. Acesta este, de asemenea, un moment oportun pentru a descoperi eventualele mi\xc8\x9be de p\xc4\x83r care pot fi nepl\xc4\x83cute pentru c\xc3\xa2inele de companie. Este mai sigur ca la\xc8\x9bele lungi din blana c\xc3\xa2inelui s\xc4\x83 fie \xc3\xaendep\xc4\x83rtate de un frizer profesionist sau un medic veterinar. \xc3\x8en perioadele de n\xc4\x83p\xc3\xa2rlire p\xc4\x83rul trebuie periat mai des. Toaletarea robei se va face cu s\xc4\x83pun uscat sau prin \xc3\xaemb\xc4\x83iere numai c\xc3\xa2nd este necesar._NEWLINE_Golden Retriever-ul necesit\xc4\x83 mi\xc8\x99care zilnic\xc4\x83, ador\xc3\xa2nd s\xc4\x83 recupereze mingile sau alte juc\xc4\x83rii. Astfel, mi\xc8\x99carea necesar\xc4\x83 este foarte u\xc8\x99or de asigurat. Acest c\xc3\xa2ine trebuie plimbat suficient dar nu hr\xc4\x83nit \xc3\xaen exces, \xc3\xaentruc\xc3\xa2t are tendin\xc8\x9ba la supraponderabilitate._NEWLINE_S\xc4\x83 \xc8\x99ti\xc8\x9bi c\xc4\x83 atunci c\xc3\xa2nd c\xc4\x83\xc8\x9belul dumneavoastr\xc4\x83 are \xc3\xaentre 6-7 luni poate avea lips\xc4\x83 de calciu(c\xc4\x83\xc8\x9belul va sta jos mai tot timpul).Pentru a trata aceast\xc4\x83 lips\xc4\x83 de calciu merge\xc8\x9bi la veterinar.'